## Rješenje kojim se Lani Soldo oduzima odobrenje za rad brokera

### NN 46/2010 (16.4.2010.), Rješenje kojim se Lani Soldo oduzima odobrenje za rad brokera

HRVATSKA AGENCIJA ZA NADZOR FINANCIJSKIH USLUGA

1161

Na temelju odredbi članka 15. točka 4. alineja 1. i članka 8. stavak 1. Zakona o Hrvatskoj agenciji za nadzor financijskih usluga (»Narodne novine« br. 140/05), članka 27. stavak 1. točka 4. Zakona o tržištu kapitala (»Narodne novine« broj 88/08, 146/08 i 74/09), Uprava Hrvatske agencije za nadzor financijskih usluga, po službenoj dužnosti, u predmetu oduzimanja odobrenja, Lani Soldo iz Koprivnice, Tina Ujevića 18, za rad investicijskog savjetnika, na sjednici održanoj 1. travnja 2010. godine donijela je

RJEŠENJE

1. Lani Soldo iz Koprivnice, Tina Ujevića 18, oduzima se odobrenje za rad investicijskog savjetnika.

2. Ovo rješenje upisuje se u Registar investicijskih savjetnika, koji vodi Hrvatska agencija za nadzor financijskih usluga, pod rednim brojem 123.

3. Ovo rješenje objavit će se u »Narodnim novinama«.

Obrazloženje

Hrvatska agencija za nadzor financijskih usluga (dalje: Agencija) pokrenula je po službenoj dužnosti, dana 7. prosinca 2009. godine, sukladno odredbi članka 123. Zakona o općem upravnom postupku (»Narodne novine« broj 53/91 i 103/96) i članka 541. Zakona o tržištu kapitala (»Narodne novine« broj 88/08 i 146/08, dalje: Zakon), upravni postupak nadzora u predmetu oduzimanja odobrenja Lani Soldo iz Koprivnice, Tina Ujevića 18, za rad investicijskog savjetnika.

Nakon izvršenog uvida u predmete Agencije klasa: UP/I-451-04/07-08/65 i klasa: 451-04/09-17/30, utvrđeno je sljedeće:

Rješenjem Agencije, klasa: UP/I-451-04/07-08/65, urbroj: 326-111/08-2, od 17. siječnja 2008. godine, zaposlenici investicijskog društva FIMA-Vrijednosnice d.o.o. Varaždin (dalje u tekstu: Društvo), Lani Sirovec (kasnije Soldo), izdana je na neodređeno vrijeme dozvola za obavljanje poslova investicijskog savjetnika.

U predmetu Agencije klasa: 451-04/09-17/30, Društvo je 3. studenoga 2009. godine dostavilo obavijest da Lani Soldo s danom 15. studenim 2009. godine prestaje radni odnos u Društvu na poslovima investicijskog savjetnika, pa je imenovanoj bio zaključkom Agencije, klasa: UP/I-451-04/09-07/66, od 10. prosinca 2009. godine određen rok od 3 (tri) mjeseca za dostavu dokaza da je zaposlena u investicijskom društvu na poslovima investicijskog savjetnika. Iz dostavnice je razvidno da je predmetni zaključak Lani Soldo uručen 24. prosinca 2009. godine.

Lana Soldo nije u roku od 3 mjeseca (do 24. ožujka 2010. godine), a niti naknadno, Agenciji dostavila dokaz o zaposlenju u drugom investicijskom društvu, odnosno kreditnoj instituciji.

Sukladno odredbi članka 24. stavak 2. Zakona investicijski savjetnik je zaposlenik investicijskog društva koji na temelju odobrenja Agencije obavlja poslove sadržane u investicijskim uslugama iz članka 5. stavka 1. točke 1., 2., 4. i 5. Zakona, odnosno zaposlenik društva za upravljanje otvorenim investicijskim fondovima s javnom ponudom koji na temelju odobrenja Agencije obavlja poslove sadržane u investicijskim uslugama iz članka 5. stavka 1. točke 4. i 5. Zakona.

Odredbom članka 27. stavak 1. točka 4. Zakona, propisano je da će Agencija investicijskom savjetniku oduzeti izdano odobrenje, ako prestane ispunjavati uvjete na temelju kojih je izdano odobrenje za rad, a u roku koji mu odredi Agencija, ne ispuni te uvjete.

S obzirom da Lana Soldo nije u ostavljenom roku dostavila dokaz o ispunjavanju uvjeta, sukladno odredbi članka 24. stavak 1. Zakona, na temelju kojih joj je izdano odobrenje za rad investicijskog savjetnika, u skladu s odredbom članka 27. stavak 1. točka 4. Zakona, odlučeno je kao u točki 1. izrijeke rješenja.

Na temelju odredbi članka 24. stavak 9. Zakona, Agencija vodi Registar investicijskih savjetnika, slijedom čega je odlučeno kao u točki 2. izrijeke rješenja.

Sukladno odredbi članka 8. stavak 3. Zakona o Hrvatskoj agenciji za nadzor financijskih usluga (»Narodne novine« broj 140/05) ovo rješenje objavit će se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se protiv istoga može pokrenuti upravni spor podnošenjem tužbe Upravnom sudu Republike Hrvatske u roku od 30 dana od dana primitka ovog rješenja.

Klasa: UP/I-451-04/09-08/30

Urbroj: 326-111/10-3

Zagreb, 1. travnja 2010.

Član Uprave
Željko Kopčić, v. r.

Rješenje, NN 46/2010-1161